PATVIRTINTA

 Vaikų lopšelio-darželio „Šypsenėlė“

 direktoriaus 2016-11-15

 įsakymu Nr. V1-146

**MARIJAMPOLĖS VAIKŲ LOPŠELIO-DARŽELIO „ŠYPSENĖLĖ“ KORUPCIJOS PREVENCIJOS PROGRAMA**

**2017-2019 M.**

1. BENDROSIOS NUOSTATOS

1. Korupcijos prevencijos programos (toliau – Programa) paskirtis – užtikrinti ilgalaikę, veiksmingą ir kryptingą korupcijos prevenciją ir kontrolę Marijampolės vaikų lopšelyje – darželyje „Šypsenėlė“ (toliau – l/d „Šypsenėlė“).

2. Programa parengta vadovaujantis Lietuvos Respublikos korupcijos prevencijos įstatymu (Žin., 2002, Nr. 57-2297), Lietuvos Respublikos viešųjų ir privačių interesų derinimo valstybinėje tarnyboje įstatymu (Žin., 1997, Nr. 67-1659), Lietuvos Respublikos vidaus kontrolės ir vidaus audito įstatymu (Žin., 2002, Nr. 123-5540), Korupcijos rizikos analizės atlikimo tvarka, patvirtinta Lietuvos Respublikos Vyriausybės 2002 m. spalio 8 d. nutarimu Nr.1601 (Žin., 2002, Nr. 98-4339).

3. Programoje vartojamos sąvokos:

**Korupcijos prevencija** – korupcijos priežasčių, sąlygų atskleidimas ir šalinimas sudarant bei įgyvendinant atitinkamų priemonių sistemą, taip pat poveikis asmenims siekiant atgrasinti nuo korupcinio pobūdžio nusikalstamų veikų darymo.

**Korupcinio pobūdžio teisės pažeidimai** – korupcinio pobūdžio nusikalstama veika ir jai tapatūs pagal pobūdį, tačiau mažiau pavojingi teisės pažeidimai, už kuriuos numatyta administracinė, drausminė ar kitokia teisinė atsakomybė.

**Korupcinio pobūdžio nusikalstamos veikos** – kyšininkavimas, tarpininko kyšininkavimas, papirkimas, kitos nusikalstamos veikos, jeigu jos padarytos viešojo administravimo sektoriuje arba teikiant viešąsias paslaugas siekiant sau ar kitiems asmenims naudos: piktnaudžiavimas tarnybine padėtimi arba įgaliojimų viršijimas, piktnaudžiavimas oficialiais įgaliojimais, dokumentų ar matavimo priemonių suklastojimas, sukčiavimas, turto pasisavinimas ar iššvaistymas, tarnybos paslapties atskleidimas, komercinės paslapties atskleidimas, neteisingų duomenų apie pajamas, pelną ar turtą pateikimas, nusikalstamu būdu įgytų pinigų ar turto legalizavimas, kišimasis į valstybės tarnautojo ar viešojo administravimo funkcijas atliekančio asmens veiklą ar kitos nusikalstamos veikos, kai tokių veikų padarymu siekiama ar reikalaujama kyšio, papirkimo arba nuslėpti ar užmaskuoti kyšininkavimą ar papirkimą.

4. Programoje vartojamos sąvokos atitinka Lietuvos Respublikos korupcijos prevencijos įstatyme ir kituose teisės aktuose apibrėžtas sąvokas.

5. Programa įgyvendinama pagal l/d „Šypsenėlė“ Korupcijos prevencijos programos įgyvendinimo priemonių planą (toliau – Priemonių planas). Programos priemonės nuosekliai siejamos su socialinių, ekonominių, sveikatos sistemos valdymo problemų sprendimu ir visuomenės apsauga nuo esamų ir atsirandančių korupcijos šaltinių, kartu ginant visuotinai pripažįstamas žmogaus teises ir laisves bei viešąjį interesą.

II. Korupcijos SITUACIJOS ANALIZĖ MARIJAMPOLĖS VAIKŲ LOPŠELYJE-DARŽELYJE „šYPSENĖLĖ“

6.Marijampolės vaikų lopšelis-darželis „Šypsenėlė“ – savivaldybės biudžetinė įstaiga, savo veiklą grindžia, įgyvendindama valstybės švietimo strategijos nuostatas, vadovaudamasi Lietuvos Respublikos švietimo įstatymu, Biudžetinių įstaigų ir kitais įstatymais, Lietuvos Respublikos švietimo ir mokslo ministro įsakymais, Marijampolės savivaldybės tarybos sprendimais, Marijampolės savivaldybės mero potvarkiais, Marijampolės savivaldybės administracijos direktoriaus įsakymais ir kitais teisės aktais.

 7. Siekiant sumažinti korupcijos galimybę, skelbiamos supaprastintos l/d „Šypsenėlė“ Viešųjų pirkimų taisyklės.

 8. Biudžeto vykdymo ir metines finansines ataskaitas l/d „Šypsenėlė“ direktorius teikia Marijampolės savivaldybės Finansų skyriui ir Marijampolės savivaldybės tarybai.

 9. L/d „Šypsenėlė“ korupcija galima šiose veiklos srityse:

  9.1. naudojant vaikų lopšelio - darželio biudžetą;

  9.2. priimant vaikus į ugdymo instituciją;

  9.3. organizuojant ir vykdant viešųjų pirkimų procedūras;

 9.4. formuojant darbuotojų personalą.

III. PROGRAMOS TIKSLAI IR UŽDAVINIAI

 10. Programos tikslai:

 10.1. Užtikrinti l/d „Šypsenėlė“ veiklos viešumą ir reagavimą į darbuotojų bei visuomenės nuomonę.

 10.2. Plėtoti antikorupcinę kultūrą, įtraukiant visuomenę bei didinant jos pasitikėjimą l/d „Šypsenėlė“.

 10.3. Šalinti visas prielaidas, kurios sudaro galimybes darbuotojams pasinaudoti tarnybine padėtimi.

 11. Programos uždaviniai:

 11.1. Tirti ir analizuoti gaunamus skundus, prašymus, pareiškimus, vertinti ir rengti siūlymus dėl korupcijos prevencijos priemonių įgyvendinimo tobulinimo.

 11.2. L/d „Šypsenėlė“ vykdyti akcijas, renginius, seminarus korupcijos prevencijos klausimais.

 11.3. Informuoti apie galimas korupcines veikas ir viešinti nustatytus korupcijos atvejus.

 11.4. Užtikrinti, kad visuomenei būtų sudaryta galimybė anonimiškai pateikti informaciją apie l/d „Šypsenėlė“ darbuotojų teikiamų paslaugų kokybę, galimai korupcinę veiklą, įtraukti visuomenę į l/d „Šypsenėlė“ korupcijos programos įgyvendinimą sudarant sąlygas pranešimams telefonu ar interneto ryšiu, sukuriant pranešimų nagrinėjimo, kaupimo, analizavimo ir reagavimo sistemą.

 11.5. Užtikrinti veiksmingą ir kryptingą ilgalaikį korupcijos prevencijos priemonių įgyvendinimą lopšelyje – darželyje bei nustatyti konkrečius terminus.

 IV. INFORMAVIMAS APIE GALIMĄ KORUPCINĘ VEIKĄ, Korupcinių teisės pažeidimų tyrimas

 12. Programos priemonių vykdytojai yra lopšelio – darželio darbuotojai ir kiti įgyvendinamame priemonių plane nurodyti asmenys.

 13. L/d „Šypsenėlė“ vykdydamas korupcijos prevencijos veiklą, sudaro sąlygas darbuotojams ir visuomenei pranešti apie galimus pažeidimus ir galimai neteisėtus lopšelio-darželio darbuotojų veiksmus pranešti elektroniniu paštu info@ldsypsenele.lt arba telefonu (8 343) 72524.

 14. Pranešdami informaciją apie galimą pažeidimą, nurodo kuo tikslesnę pažeidimo (veiksmo) vietą, pažeidimo (veiksmo) laiką bei turimą informaciją apie pažeidėją (vardas, pavardė). Taip pat trumpai apibūdina pažeidimo pobūdį. Galima nurodyti savo kontaktinę informaciją, tačiau tai yra laisvai pasirenkama teisė, o ne pareiga.

 15. Už antikorupcinės politikos įgyvendinimą l/d „Šypsenėlė“ atsako direktorius. Korupcijos prevencijos programą rengia darbo grupė. Už antikorupcinį ugdymą bei korupcijos prevenciją l/d „Šypsenėlė“ atsakingas direktoriaus įsakymu paskirtas administracijos darbuotojas, kuris bent kartą per kalendorinius metus organizuoja korupcijos prevencijos mokymus, kurių metu darbuotojams skaitomi pranešimai apie korupcijos reiškinio sampratą, pagrindinius bruožus, apžvelgiami naujausių korupcijos lygio tyrimų Lietuvos Respublikoje rezultatai. Darbuotojai supažindinami su korupcijos prevencijos teisiniu reglamentavimu Lietuvos Respublikoje bei praktiniais korupcijos prevencijos veiklos aspektais. Tai pat darbuotojams primenama, kad korupcinio pobūdžio veikos gali užtraukti baudžiamąją atsakomybę.

V. PROGRAMOS ĮGYVENDINIMAS, STEBĖSENA IR ATSKAITOMYBĖ

16. Korupcijos prevencijos programos uždaviniams įgyvendinti sudaromas Programos priemonių įgyvendinimo planas, kuris nustato priemones, vykdytojus, įvykdymo terminus bei vertinimo kriterijus.

 17. Korupcijos prevencijos programos įgyvendinimo priemonių planas yra neatskiriama šios programos dalis. Jis tvirtinamas ir atnaujinamas įstaigos vadovo įsakymu.

**VI. BAIGIAMOSIOS NUOSTATOS**

 18. Lietuvos Respublikos įstatymai draudžia šmeižti ar melagingai kaltinti asmenį nusikalstamos veikos padarymu. Už tokius veiksmus gresia baudžiamoji atsakomybė.

 19. Korupcijos prevencijos programa ir priemonių planas skelbiamas l/d „Šypsenėlė“ internetinėje svetainėje marijampoles.sypsenele@takas.lt .

 20. **Korupcijos prevencijos veiklą vykdančios institucijos Lietuvos Respublikoje:**

* [Specialiųjų tyrimų tarnyba;](http://www.stt.lt/)
* [Finansinių nusikaltimų tyrimo tarnyba;](http://www.fntt.lt/)
* [Vyriausioji tarnybinės etikos komisija;](http://www.vtek.lt/)
* kitos valstybės ir savivaldybių bei nevalstybinės įstaigos.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_